સુપ્રીમ કોર્ટે એક અરજી પર સુનાવણી કરતી વખતે એસસી-એસટી એક્ટમાં તુરંત ધરપકડ ન કરવાનો આદેશ કર્યો હતો. આ સિવાય એસસી-એસટી એક્ટ અંતર્ગત નોંધાયેલા કેસોમાં આગોતરા જામીનને પણ મંજૂરી આપવામાં આવી હતી. કોર્ટે કહ્યું હતું કે, આ એક્ટ અંતર્ગત નોંધાયેલા મામલામાં ઑટોમેટિક અરેસ્ટને બદલે પોલીસે સાત દિવસની અંદર તપાસ કરવી જોઈએ અને ત્યાર પછી આગળ કાર્યવાહી કરવી જોઈએ. એટલું જ નહિ, કોર્ટે કહ્યું હતું કે, સરકારી અધિકારીની ધરપકડ અપોઇન્ટિંગ ઑથોરિટીની મંજૂરી વિના ન થઈ શકે. બિનસરકારી કર્મચારીની ધરપકડ માટે એસએસપીની મંજૂરી જરૂરી છે.